b'\n_START_ARTICLE_\nMuuli (Isaac Asimov)\n_START_PARAGRAPH_\nMuuli on Isaac Asimovin luoma valloittaja, joka esiintyy S\xc3\xa4\xc3\xa4ti\xc3\xb6-sarjassa. H\xc3\xa4n esiintyi kahdessa S\xc3\xa4\xc3\xa4ti\xc3\xb6-kirjassa, S\xc3\xa4\xc3\xa4ti\xc3\xb6 ja Imperiumi sek\xc3\xa4 Toinen S\xc3\xa4\xc3\xa4ti\xc3\xb6.\n_START_SECTION_\nHahmo\n_START_PARAGRAPH_\nMuulin oikeaa nime\xc3\xa4 ei tiedet\xc3\xa4, mutta tiedet\xc3\xa4\xc3\xa4n, ett\xc3\xa4 h\xc3\xa4n otti nimen "Muuli" k\xc3\xa4ytt\xc3\xb6\xc3\xb6ns\xc3\xa4 jo lapsena tultuaan vanhempiensa pahoinpitelem\xc3\xa4ksi ja ymp\xc3\xa4rist\xc3\xb6ns\xc3\xa4 hyljeksim\xc3\xa4ksi. Syyn\xc3\xa4 hyljeksint\xc3\xa4\xc3\xa4n oli h\xc3\xa4nen ulkon\xc3\xa4k\xc3\xb6ns\xc3\xa4: Muuli on isonen\xc3\xa4inen ja pienikokoinen mutantti, joka on syntym\xc3\xa4st\xc3\xa4\xc3\xa4n asti osannut hallita ihmisten tunteita. H\xc3\xa4n saa ihmiset rakastamaan ja pelk\xc3\xa4\xc3\xa4m\xc3\xa4\xc3\xa4n itse\xc3\xa4\xc3\xa4n tahdonvoimallaan. Lapsuutensa takia h\xc3\xa4n on katkera linnunradalla ja alkaa ottaa haltuunsa kauppalaivoja, sotilasaluksia ja lopulta kokonaisia planeettoja. H\xc3\xa4nen onnistuu jopa vallata itse S\xc3\xa4\xc3\xa4ti\xc3\xb6 romaanissa S\xc3\xa4\xc3\xa4ti\xc3\xb6 ja Imperiumi kun h\xc3\xa4nen onnistuu kylv\xc3\xa4\xc3\xa4 ep\xc3\xa4toivoa sen asukkaiden mieliin._NEWLINE_S\xc3\xa4\xc3\xa4ti\xc3\xb6 ja Imperiumi -romaanissa Muuli yritt\xc3\xa4\xc3\xa4 selvitt\xc3\xa4\xc3\xa4 Toisen S\xc3\xa4\xc3\xa4ti\xc3\xb6n olinpaikkaa. Jotta h\xc3\xa4n onnistuisi t\xc3\xa4ss\xc3\xa4, h\xc3\xa4n soluttautuu S\xc3\xa4\xc3\xa4ti\xc3\xb6n retkikuntaan, joka aikoo etsi\xc3\xa4 tietoa Toisen S\xc3\xa4\xc3\xa4ti\xc3\xb6n sijainnista Trantorin kirjastoista. H\xc3\xa4n p\xc3\xa4\xc3\xa4see hyvin l\xc3\xa4helle etsim\xc3\xa4\xc3\xa4ns\xc3\xa4 kiihdytt\xc3\xa4m\xc3\xa4ll\xc3\xa4 s\xc3\xa4\xc3\xa4ti\xc3\xb6l\xc3\xa4isen psykologin aivoja t\xc3\xa4m\xc3\xa4n tutkiessa vanhoja Trantorin kirjaston teoksia, mutta psykologi kuolee, ennen kuin ehtii kertoa tietojaan._NEWLINE_Toinen S\xc3\xa4\xc3\xa4ti\xc3\xb6 -romaanissa Muuli hallitsee jo useita maailmoja ja k\xc3\xa4ytt\xc3\xa4\xc3\xa4 itsest\xc3\xa4\xc3\xa4n hallitsijana nimityst\xc3\xa4 Ensimm\xc3\xa4inen Kansalainen. Toisen S\xc3\xa4\xc3\xa4ti\xc3\xb6n mahdollinen uhka vaivaa h\xc3\xa4nt\xc3\xa4 edelleen, ja h\xc3\xa4n l\xc3\xa4hett\xc3\xa4\xc3\xa4 kaksi asiamiest\xc3\xa4\xc3\xa4n (toinen tunteiltaan k\xc3\xa4sitelty ja toinen ei) etsim\xc3\xa4\xc3\xa4n Toista S\xc3\xa4\xc3\xa4ti\xc3\xb6t\xc3\xa4. He p\xc3\xa4\xc3\xa4tyv\xc3\xa4t Linnunradan toiselle laidalle, Rossemin planeetalle, joka kuuluu Tazendan kuningaskuntaan. He uskovat Tazendan olevan Toinen S\xc3\xa4\xc3\xa4ti\xc3\xb6 ja Muuli saapuu paikalle. Toisen S\xc3\xa4\xc3\xa4ti\xc3\xb6n psykologit osaavat kuitenkin my\xc3\xb6s ohjailla ihmisten tunteita ja muokkaavat Muulin mielt\xc3\xa4 niin, ett\xc3\xa4 h\xc3\xa4n kuvittelee jo valloittaneensa Toisen S\xc3\xa4\xc3\xa4ti\xc3\xb6n, jonka j\xc3\xa4lkeen h\xc3\xa4n palaa takaisin hallintoplaneetalleen Kalganiin._NEWLINE_Muulin kuoleman j\xc3\xa4lkeen Kalganin el\xc3\xa4m\xc3\xa4 ei palaudu en\xc3\xa4\xc3\xa4 entiselleen vaan siit\xc3\xa4 tulee sotaisa planeetta, jonka hallitsijat k\xc3\xa4ytt\xc3\xa4v\xc3\xa4t edelleenkin itsest\xc3\xa4\xc3\xa4n nimityst\xc3\xa4 Ensimm\xc3\xa4inen kansalainen. Kaikkialla muualla heit\xc3\xa4 kuitenkin kutsutaan Kalganin lordeiksi. Muulin palatsista on tullut l\xc3\xa4hes pyh\xc3\xa4 paikka, jonne ei saa myytin mukaan astua kukaan, edes planeetan hallitsija, ennen kuin uusi Galaktinen Imperiumi on muodostettu. My\xc3\xb6s planeetan ajanlasku alkaa Muulin valtaannoususta.'